Nga nï̀nꞌ gàchin gùyùmàn giꞌñanj pascua,
ni̱ niꞌin Ma̱ꞌan Jesús si gàꞌ guyumân orâ gudunâj Ma̱ꞌan yumiguì nânj ni̱ naꞌanj ñan nne Ma̱ꞌan Rê Ñaꞌanj an,
dàj rûnꞌ ꞌì ruhuâ Ma̱ꞌan niꞌin nej sí ginikaj duguiꞌ nngaj ruhuâ yumiguì nânj,
ni̱ huê danj ga ꞌì ruhuâj niꞌin nej sij nda aꞌngô rïn gui gane riñan hioꞌóo nânj.
Ni̱ nga gahuin stiꞌnï̀n nej sij,
ni̱ gàꞌ giꞌhiaj sa nàsàꞌa si ganï̂n ruhuâ nimân Judas Iscariote,
sôꞌ huin daꞌní Simón,
guendâ nàgàꞌhuìꞌ sôꞌ Ma̱ꞌan riñan nej sí fariseo.
Ni̱ niꞌin Ma̱ꞌan Jesús si gàꞌ nagaꞌhuiꞌ Ma̱ꞌan Re Ñaꞌanj an daranꞌ nej sa màn ruhuâ yumiguìi riñanj,
ni̱ gàꞌ niꞌin si gahui gaꞌnaj ñan nne Ma̱ꞌan Ñaꞌanj an,
ni̱ niꞌin hueꞌej si na̱nꞌ ñunj ñan nne Ma̱ꞌan Ñaꞌanj an,
ni̱ nga mân nej sij gahuin stiꞌnï̀n nej sij ni̱ ganayumàn Ma̱ꞌan Jesús,
ni̱ guxunj atsîj ni̱kej,
ni̱ gidaꞌa ꞌngo̱ toaya,
ni̱ gumin gatïnj.
Ni̱ gaꞌnïn nnee ruhuâ ꞌngo̱ rago̱ꞌo,
ni̱ gayi̱ꞌij ni̱ ganaꞌnïnj dakó nej sí ꞌna̱ꞌ ga̱huin chru̱n riñanj,
ni̱ neꞌ rùkù ni̱ gidaꞌa toaya ànùmin gatïnj ni̱ duna̱koj dakó nej sôꞌ.
Hiôꞌ ni̱ gaꞌnaj riñan Simón Pedro;
ni̱ nga giniꞌin sôꞌ gaꞌnaj riñan sôꞌ ni̱ gataj sôꞌ gu̱nïn:
—Señor.
Sòꞌ gànàꞌnï̀nꞌ dakó nanj nîꞌ.
Nanikàj Ma̱ꞌan Jesús ni̱ gata:
—Sa giꞌhiâ ni̱ si̱ gaꞌhue ga̱ra̱n daꞌnga ruhuâꞌ hia̱j mánj;
sani̱ neꞌ rùkù ni̱ ga̱ꞌhue ga̱ra̱n daꞌngaꞌ ruhuâꞌ na̱nj ánj.
Ni̱ gataj Pedro:
—Nitaj àmàn huaj gànàꞌnï̀nꞌ rèꞌ dakô mánj.
Nanikàj Ma̱ꞌan Jesús ni̱ gata:
—Sisi̱ si̱ gaꞌhuej gànàꞌnï̀nj dakót,
ni̱ si̱ gaꞌhue gi̱nikaj duguiꞌ ngàj mánj.
Ni̱ gataj Simón Pedro:
—Señor,
sê man ꞌngo̱ rïn dakó gànàꞌnï̀nꞌ Ma̱ꞌân rèꞌ mánj,
gànàꞌnï̀nꞌ Ma̱ꞌân rèꞌ raꞌá ngà ahuí nej nanj ánj.
Ni̱ gataj Ma̱ꞌan Jesús:
—Sa gàꞌ ganaruhui,
ni̱ nitaj si huaj gànàꞌnï̀nꞌ mánj,
dadinꞌ sa hua̱ ga̱na̱ru̱hui̱ huin dakót,
dadinꞌ daranꞌ nneè kút ni̱ hua̱ sàꞌ man;
ni̱ gàꞌ hua̱ sàꞌ nej suj,
nùnj huin si sê daranꞌ nej suj hua sàꞌ mánj.
Dadinꞌ gàꞌ niꞌin Ma̱ꞌan Jesús ahuin sôꞌ nàgàꞌhuìꞌ Ma̱ꞌan;
rayiꞌî dânj gata:
“Sê daranꞌ nej suj hua sàꞌ mánj.”
Huê danj ni̱,
neꞌ rùkù nga gisîj ganaꞌnïnꞌ Ma̱ꞌan Jesús dakó nej sí ꞌna̱ꞌ ga̱huin chru̱n riñanj,
ni̱ gunutaj atsîj ni̱kej yichra,
ni̱ gaꞌanj ga̱ne yiꞌnḯn mesa,
ni̱ gata:
—Garânj daꞌngaꞌ ruhuâ nej suj sa giꞌhiâ ngà nej suj nîꞌ.
Maestrû huín,
ni̱ Señor huín taj nej suj;
ni̱ dùgùnàj gataj nej suj,
dadinꞌ huê danj huin yàngàꞌ.
Dadinꞌ si ñùnj,
ni̱ huín Señor ni̱ huín Maestrû,
ni̱ ganaꞌnḯn dakó nej suj,
ni̱ huê danj ni̱ gànàꞌnï̀nꞌ nej suj dakó daꞌ goꞌngo̱ nej suj.
Dadinꞌ huê danj gàꞌ gidigán riñan nej suj,
ni̱ huê dàj rûnꞌ giꞌhiâ,
ni̱ huê danj gi̱ꞌhiaj nej suj.
Yàngàꞌ ni̱ yàngàꞌ hia nï̀nꞌ tâ:
Dadinꞌ sí huin musu ni̱ sê si̱ huin sôꞌ doj gàꞌ daꞌ si-yi̱ruꞌhue sôꞌ mánj,
ni̱ sí gaꞌanj ꞌngo̱ suun ni̱ sê si huin sôꞌ doj gàꞌ daꞌ sí gaꞌnḯn gaꞌanj sô sun dânj mánj.
Ni̱ si niꞌin nej suj si dànanj daꞌhui nej suj gi̱ꞌhiaj nej suj,
ni̱ ga̱na̱huin nìhiàꞌ ruhuâ nej suj si huê dànanj dagahuin nej suj.